 viite STM114:00/2015

# LAUSUNTO HALLITUKSEN ESITYKSEEN LAEIKSI SAIRAUSVAKUUTUSLAIN, LÄÄKELAIN 57 B JA 102 §:N SEKÄ TERVEYDENHUOLLON AMMATTIHENKILÖSTÖSTÄ ANNETUN LAIN 22 JA 23 §:N MUUTTAMISESTA

Suomen Kipu ry kiinnittää huomiota kahteen muutokseen, joita hallituksen esitykset toteutuessaan toisivat mukanaan. Toinen koskee kerralla korvattavien lääkkeiden määrää ja toinen lääkkeiden vaihtoa.

Suomen Kipu ry vastustaa esitystä, jonka mukaan kalliiden lääkkeiden kerralla korvattava määrä rajattaisiin vain yhden kuukauden tarvetta vastaavaan määrään. Myöskään lääkeomavastuita ei saa korottaa. Kysymys on ensiarvoisen tärkeä niin jäsenistömme kannalta kuin laajasti ottaen suomalaisten hyvinvoinnin kannalta.

Monet kipukroonikoista ovat edelleen vailla oikeaa diagnoosia ja sen puuttumisen myötä väliinputoajia ja pelkän perustoimeentulon varassa. Kroonisesta kivusta kärsivien mahdollisuus päästä jatkuvasti täydentämään lääkevarastojaan on erityisesti harvaan asutuilla alueilla hankalaa. Jatkuvaa lääkitystä tarvitsevien osalta on väärin perustella kerralla korvattavien lääkkeiden määrän pienentämistä lääkejätteiden määrällä. Kroonisesta kivusta kärsivien lääkkeet eivät päädy jätteiksi, sillä ne eivät jää käyttämättä. Siitä pitää kipu huolen.

Monet kroonisesta kivusta kärsivät joutuvat turvautumaan moneen eri lääkkeeseen hallitakseen edes jollain tasolla kivun määrää. Tällöin pienenkin muutoksen vaikutuksia lääkekombinaatiossa tulee voida seurata rauhassa. Vain yhtä lääkettä kerrallaan voi muuttaa, jotta saadaan tietoa lääkkeen vaikutuksesta kokonaishyvinvointiin. Jos läkäri määrätään valitsemaan edullisin resepti, hoidon taso sekä potilasturvallisuus laskee. Toteutuessaan hallituksen esitys mahdollistaisi hallitsemattomat muutokset kipukroonikoiden lääkityksessä, mikä edelleen vaikeuttaisi kroonisesta kivusta kärsivien mahdollisuutta edes siedettävään elämänlaatuun.

Suomen Kipu ry:n hallituksen puolesta

Espoossa 9.9.2016

Virpi Paasisalo

puheenjohtaja

Suomen Kipu ry

virpi.paasisalo@suomenkipu.fi

www.suomenkipu.fi